කොළඹ අගරදගුරු, අතිඋතුම් මැල්කම් කාදිනල් රන්ජිත් හිමිපානන් සම්බන්ධයෙන්  හරීන් ප්‍රනාන්දු හිටපු මන්ත්‍රීවරයා කළ ප්‍රකාශය පිළිබඳව අදත් ආගමික නායකයින් සිය දැඩි අප්‍රසාදය පළ කළා.ජාතික සමගි බලවේගයේ ජාතික ලැයිස්තු සාමාජිකයකු වන හරීන් ප්‍රනාන්දු හිටපු පාර්ලිමේන්තු මන්ත්‍රීවරයා පොළොන්නරුව මැදිරිගිරිය ප්‍රදේශයේ ඊයේ පැවති ජන හමුවකදී  එම ප්‍රකාශය කළා.හරීන් ප්‍රනාන්දුගේ ප්‍රකාශය සම්බන්ධයෙන් අදහස් දක්වමින් කුරණ මීසම් සේවක සිරිල් ගාමිණී ප්‍රනාන්දු පියතුමා ප්‍රකාශ කළේ ආගමික නායකයන්ට අගෞරව කිරීම දේශපාලන නායකයින් විසින් නැවැත්විය යුතු බවයි.මේ සම්බන්ධයෙන් අදහස් දක්වමින්, කාදිනල් හිමියන්ට කළ චෝදනාව වෙනුවෙන් හරීන් ප්‍රනාන්දු දේශපාලන කටයුතු කරන පක්ෂයේ ප්‍රධානීන් ඔහුට එරෙහිව කටයුතු කළ යුතු බව, ඉත්තෑපානේ ධම්මාලංකාර මහ නාහිමි සඳහන් කළා.මීට අමතරව පුජ්‍ය කොටපිටියේ රාහුල හිමියන් සඳහන් කළේ කාදිනල් හිමියන් විසින් පාස්කු ප්‍රහාරය සිදු වූ කාලයේ ක්‍රියාකළ ආකාරය හේතුවෙන් සිදුවීමට ගිය විශාල විනාශයක් වලක්වා ගත හැකි වූ බවත් එලෙස කටයුතු කළ කාදිනල් හිමියන්ව හරීන් ප්‍රනාන්දු විසින් විවේචනය කිරීම අප්‍රසාදයෙන් ප්‍රතික්ෂේප කරන බවයි.හරීන් ප්‍රනාන්දු විසින් කාදිනල් හිමියන් විවේචනය කිරීම තුළින් එතුමාට අපහාස නොවුනත් ඔහුගේ ප්‍රකාශය තුළින් කරගන් පව හරීන් ප්‍රනාන්දුගේ මුළු ජිවිතයටම බලපාන බව පැවසූ පුජ්‍ය වල්පොල පියනන්ද හිමියන් කියා සිටියා.